750/7: Die Anker-kolwers gaan oorboord in lopiefeesMatthew Smith het 241 lopies teen Spring Boys’ High geslaan. Foto: Verskaf. Kolwers poer-poer nie meer in wedstryde wat oor 50 boulbeurte beslis word nie. Wie wil nou ŉ aflewering verdedig as jy die bouler onder kwaai druk met ŉ omgekeerde mokerveeghou kan plaas? In 2006 het die Proteas byvoorbeeld meer as 430 lopies vir ŉ oorwinning teen Australië op die Wanderers aangeteken, terwyl Engeland in Junie 498/4 teen Nederland op ŉ klein veld in Amstelveen geslaan het. Maar die onlangse vertoning van Hoërskool Die Anker se eerste krieketspan teen Springs Boys’ High is ongetwyfeld die kersie op die lopieslaankoek. Die Brakpan-skool het teen 15 lopies per boulbeurt met die wilgerlat laat waai om ŉ allemintige 750/7 in hul toegelate 50 boulbeurte aan te teken. Matthew Smith (241 van 76 aflewerings) en Joshua Kaltwasser (168 van 80 aflwerings) het ŉ vennootskap van 354 lopies geniet, waarna Quinton Mamayo (5/10) en Jaco Jansen van Vuuren (5/34) korte mette met die Springs-kolwers gemaak het om hulle vir slegs 52 lopies uit te knikker. Om ŉ lang storie kort te maak: Die Anker wen die eensydige wedstryd met ŉ ongelooflike 698 lopies! “Reguit oor die bouler se kop,” is Smith se doodeerlike antwoord toe hy oor sy gunstelinghou uitgevra is. En die jong kolwer het beslis kans gehad om sy houe-repertoire ordentlik uit te stal. Hy het met sy 18 viere en 22 sesse die wind behoorlik uit Springs se seile gehaal. “Hul boulwerk was eintlik redelik oukei gewees, maar ek het seker gemaak dat ek behoorlik munt uit ŉ swak aflewering slaan.” Die skool het intussen ŉ bietjie speurwerk gedoen om te kyk of Smith en Kie ŉ lopierekord losgeslaan het. Krieket is dan een van die min spansportsoorte waar individuele vaardighede ŉ besliste invloed op die wedstryd kan hê. In Indië het ŉ 15-jarige leerder van KC Ghandi High School in 2016 die eerste kolwer geword om 1 000 lopies in ŉ beurt aan te teken, maar dit was egter in ŉ meerdaagse wedstryd en nie een wat oor 50 boulbeurte beslis is nie. Benewens sy spogbeurt is Smith ook trots op sy spanmaats se merkwaardige vertoning. “Te danke aan ons openingskolwers wat ŉ stewige grondslag gelê het, kon ek en Josh met baie meer vryheid kolf. Ek is baie trots en dankbaar dat ons ŉ bydrae tot die span se uitstekende prestasie kon maak.” Hy vertel dat sy krieketstorie reeds op ŉ jong ouderdom begin het. Hy het mini-krieket in graad een gespeel en so saam met sy bewese kolfvaardighede is hy ook ŉ goeie wegbreekbouler. “Ek wil baie graag eendag professionele krieket speel.” Maar vir eers wil hy saam met Die Anker se ander jong krieketsterre toesien dat die skool die liga wen; hul nettolopietempo moes sekerlik ŉ hengse hupstoot ná die Springs-wedstryd gekry het.